
Kita hanyalah bilangan hari. Apabila sebahagian bilangan hari itu pergi, sebahagian diri kita 
juga pergi. Apabila kesemua telah habis pergi, maka berakhirlah riwayat ini. Hidup hanyalah 
sebuah perjalanan, pasti ada tarikh perhentiannya. Tiada siapa dapat menghalang, walau 
sehebat mana pun dia merancang. Dunia hanya ladang untuk menuai bekalan. Dataran menuju 
ke persada sebenar kehidupan. Dunia ini amat sementara; ada hari datang dan ada pula hari 
perginya. 



Apabila saya menerima berita kematian YB Dr Lo' Lo' Mohd Ghazali, perasaan saya menjadi 
sugul. Saya teringatkan sikap prihatin beliau kepada saya sepanjang saya mengenalinya. 
Paling sayu, saya teringat permintaan beliau beberapa minggu lepas ketika saya menziarahi 
beliau dalam keadaan yang amat uzur. Beliau meminta saya menulis sebuah puisi untuknya. 
Ternyata saya tidak menunaikan harapan itu sehingga beliau meninggal. Padahal, saya telah 
sebut 'insyaAllah'. 



Hari ini jenazah beliau dikebumikan, malang sekali lagi saya tidak dapat hadir kerana ada viva 
student di USM. Namun doa saya untuknya sejak saya mendengar kematiannya. Saya juga 
harap tulisan ini dapat memberikan manfaat yang lebih dengan saya merayu kepada 
pembacanya agar berdoa kepada Allah untuk diberikan rahmat dalam keampunan kepada Lo' 

Lo'Ghazali, hamba Allah yang telah pulang ke kehidupan yang hakiki. 



Saya ingin mencoret sedikit mengenai beliau dengan kadar sedikit yang saya kenal. Saya 
mulakan dengan apa yang Nabi s. a. w nasihati kita: 



"Sesiapa dalam kalangan kamu yang terpaksa memuji saudaranya , maka hendaklah dia 
berkata: 'aku menilainya demikian , Allah jua yang menjadi penilainya yang sebenar , aku tidak 
akan memuji sesiapa atas nama Allah" (Riwayat al-Bukhari dan Muslim). 



Ya, hanya Allah yang mengetahui hakikat kita. Kita menilai apa yang zahir, Allah jua 
mengetahui apa yang batin. Mungkin apa yang ada di sisi Allah lebih baik dari apa yang kita 
sangka dan tahu. Demikian juga sebaliknya. 

Peringatan Jawatan Mufti 

Saya bukan terlalu mengenali Dr Lo' Lo'. Cuma ada beberapa coretan sekadar yang saya kenal 
beliau. Saya mula mengenali Dr Lo' Lo' sejak sebelum saya menjadi Mufti Perlis lagi. Beliau 
menghadiri beberapa majlis ucapan saya. Kali terakhir seingat saya di UIA, semasa saya 
berforum. 

Apabila saya ditawarkan menjadi mufti pada tahun 2006, Dr Lo' Lo' menghantar email 
mengingatkan saya tentang bahaya jawatan tersebut. Sebagai anak bekas Mufti Perak, beliau 
menceritakan pengalamannya. Saya masih simpan peringatan itu. 

Antara yang beliau sebut 



"..saya juga seorang manusia yang dhaif tetapi saya ingin berkongsi pengalaman kerana 
pernah hidup sebagai anak mufti dan berkongsi pahit maungnya serta cabaran seorang mufti 
bagi kerajaan yang tidak mengamalkan Islam sepenuhnya. Banyak kali arwah bapa saya 
bersungut dan menyatakan kesal kerana nasihat dan pandangannya tidak dipedulikan , 
keputusan majlis fatwa yang dianggotainya dibuang dalam tong sampah, bagaimana 
payahnya berhadapan dengan sultan-sultan yang kehidupan mereka dikelilingi dengan 
pelbagai adat dan kebiasaan yang tidak selaras dengan Islam. Itu belum kira keren ah M B, 
exco-exco dan YB-YB lagi. ..itu cerita 30 tahun lalu, saya percaya kini cabaran untuk seorang 
mufti kerajaan adalah lebih hebat lagi. Saya berdoa agar Dr Asri dipandu untuk memilih 
keputusan yang terbaik dunia dan akhirat". 



Itulah antara kandungan email beliau. Lahir dari jiwa yang ikhlas terhadap saya dan naluri 
yang prihatin terhadap agama. Saya merenung kata-katanya ketika itu. Kali ini apabila saya 
membaca sekali lagi, saya dapat rasakan indahnya kejujuran yang terkandung dalam nasihat 
itu. Ya, sering kali sesuatu lebih bernilai kita rasakan, apabila empunya telah pergi. Semoga 
menimbang kata-kata nasihatnya itu sebagai himpunan amalan soleh beliau. 

Apabila saya menjadi Mufti Perlis, saya agak terputus dengan beliau. Hanya sekali-sekala 
beliau bertanya beberapa perkara. Mungkin beliau rasa ketika itu saya rapat dengan pemimpin 
UMNO. 

Selepas Mufti 

Apabila berhenti dari jawatan Mufti, pada hari yang berikutnya saya terus ke UK. Di UK, saya 
sempat bertemu dan berhubung baik dengan anak beliau Saudara Fawwaz yang ketika itu 
tinggal Manchester. Layanan baik Fawwaz kepada saya dan keluarga ketika melawat dan 
berceramah di Manchester tidak dapat saya lupakan. Ini menjadikan kembali saya mengingat 
sikap baik ibunya kepada saya. 

Apabila pulang ke Malaysia, kemudian berlaku peristiwa saya ditahan JAIS dan ke mahkamah, 
ramai pemimpin politik dan NGOs yang hadir. Dr Lo' Lo' yang ketika itu uzur juga turut hadir ke 
mahkamah di Gombak. Sempat saya bercakap dengan beliau. Saya ingat lagi, beliau kata 
kepada saya: 

"Ini ada hikmahnya , ujian dan cabaran, Allah mahu ustaz memimpin rakyat , turut ke medan , 
bersama-sama mengubah keadaan yang ada". 



Saya diam. Saya akur. Saya tahu beliau jujur. Hati nuraninya yang sayangkan kebaikan dan 
bencikan kezaliman itu tidak dapat disembunyikan sekalipun di sebalik tubuh yang uzur. 
Selepas hari itu, agak kerap juga kami bertanya khabar. 

Masuk UMNO 

Kadang-kala beliau bertanya saya pandangan dalam pelbagai isu agama. Beliau fahami 
pendirian saya. Beliau saya rasa suka dengan cara apa yang saya faham mengenai beberapa 
perkara dalam Islam ini. Apabila timbul berita saya akan masuk UMNO, Dr Lo' Lo' menghubungi 
saya dengan tegas. Kata beliau: 



" Janganlah ustaz tambahkan sakit saya dengan berita-berita yang macam ini. Saya pernah 
teramat kecewa apabila Anwar Ibrahim masuk UMNO. Saya harap ustaz tidak mengulangi 
kesilapan itu. Saya akan amat kecewa jika ustaz membuat tindakan yang sama". 



Saya meminta beliau memberikan masa agar spekulasi itu berakhir lagi dua tiga hari. Beliau 
terus mengingatkan saya agar jangan tersilap langkah. Keesokannya, barangkali beliau 
mendengar desus-desas itu makin kuat, maka beliau sms kepada saya dengan tegas, katanya: 



"mati hidup semula saya tidak akan mempercayai ustaz lagi jika ustaz masuk UMNO. Apakah 
ustaz takut kepada cabaran di dunia ini? Atau mengharapkan kedudukan di dunia sehingga 
sanggup hendak masuk UMNO? Jika ustaz tidak mahu masuk PAS pun , janganlah masuk 
UMNO". 



Saya simpati dan rasa bersalah memandang beliau uzur. Saya terus bercakap dengannya 
dengan memberikan jaminan bahawa apa yang beliau khuatiri itu insyaAllah tidak berlaku. 

Saya beritahu bahawa pimpinan PAS lain, khusus Ketua Dewan Ulama PAS juga telah bercakap 
dengan saya dan memberikan nasihat. Namun, apabila 40 orang ulama muda masuk UMNO, Dr 
Lo' Lo' sekali lagi berhubung dengan saya dan berkata : 



" Tergamak ustaz membiarkan sahabat-sahabat ustaz masuk UMNO , sedangkan saya ini 
bersusah payah hendak memastikan mereka yang berpegang dengan manhaj al-Quran dan 
as-Sunnah masuk ke dalam PAS. Jika Tuan Guru Nik Aziz tidak ada nanti , macam manalah 
perjalanan PAS ini. Ini , ustaz pula biarkan kawan-kawan masuk UMNO". 

Sasiapa yang 
menjadikan dunia itu 
tujuan utamanya, 

kefakirannya: antara 
kedua matanya. Allah 
tera i-bera ikan 
urusannya, dan dunia 

pula tidak datang 

dengan apa yang 
ditakdirkan untuknya 
(iaitu dalam keadaan 

Saya diam. Ada perkara yang saya tahu yang mungkin beliau tidak tahu. Begitulah sebaliknya. 
Apa pun, saya amat berterima kasih, sikap beliau yang sentiasa prihatin kepada 
perkembangan Islam dan masa depan dakwah. Beliau seorang serikandi, seorang mujahidah, 
seorang yang jujur dengan keyakinannya. 

Kritik PR 

Saya tahu, ya kadang-kala apabila saya mengkritik tokoh utama PR, Dr Lo' Lo' kurang selesa. 
Dia akan sms melahirkan ketidakpuasan hatinya. Kadang-kala bahasanya 'tegas'. Saya sering 
tersenyum apabila membaca smsnya. Ya, bukan semua perkara kita dapat sama dan seiya 
sekata. Namun, yang pasti ia adalah kata-kata yang datang dari seorang yang prihatin. 

Namun, beliau lama-lama biasa dengan sikap saya yang memberikan pandangan kepada 
kedua belah pihak. Sebelum muktamar PAS beliau memohon agar saya mewar-warkan semula 
artikel lama saya 'Ulama atau professional Jadi Pemimpin' . Beliau kata, beliau ingin meminta 
supaya Harakah menyiarkannya semula. Saya tahu aliran pemikiran yang ingin ramaikan 
professional dalam kepimpinan PAS. 



Ziarah Hospital 



Apabila saya mendapat berita beliau amat uzur dan berada dalam keadaan kritikal di hospital, 
saya hubungi Fawwaz. Saya pohon untuk menziarahinya. Saya pergi dengan beberapa orang 
sahabat, sebahagian mereka ustaz-ustaz. Dr Lo' Lo' meminta untuk hanya saya sahaja yang 
masuk dahulu. MasyaAllah, saya melihat seorang serikandi mujahidah dalam kedaan yang uzur 
terbaring di katil. Wajahnya sudah kelihatan bengkak. Pun, begitu masih lagi dengan pakaian 
muslimahnya. Beliau menangis ketika itu. Dalam celahan itu saya mendengar indahnya kata- 
kata beliau: 



"ustaz, saya bimbang saya tidak dapat menjadi hamba Allah yang baik". 



Kata-kata itu menusuk ke dalam jantung saya bagaikan cahaya ruhi yang menyelinap masuk ke 
dalam urat nadi. Ia adalah kata-kata yang lebih murni dari segala lafaz seni, kata-kata yang 
lahir dari nurani insani yang mendambakan kasih-sayang Allah. Kata-kata yang tidak lahir di 
saat- demikian melainkan dari jiwa yang sentiasa berhubungan cinta dengan Allah. Demikian 
penilaian saya. Hakikat yang sebenar kembali kepada Allah. 

Kemudian, sempat beliau berpesan kepada saya untuk terus memberikan pandangan kepada 
PAS dan beliau bersyukur segala usaha beliau dan sahabat-sahabatnya mula melihatkan hasil 
dalam PAS. Beliau meminta saya tuliskan sebuah puisi untuk beliau. Saya berjanji insyaAllah. 
Nampaknya, puisi itu akan lahir selepas pemergian beliau. 

Ustaz Sampul 

Selepas habis berbicara dengan saya, beliau mengizinkan sahabat-sahabat yang bersama 
saya masuk. Dalam keuzuran yang amat sangat itu, beliau masih sempat memberikan nasihat. 
Antara yang beliau kata; 



’’ Maaflah saya ingin sebut , ustaz-ustaz ini jangan asyik fikirkan sampul sahaja. Ramai yang 
rasa selesa , hanya dok berkuliah dalam masjid , selepas itu seronok dapat sampul duit tapi 
tidak mengambil tahu apa yang berlaku kepada umat; khususnya anak-anak muda kita kat 
luar sana". 



Ya, itulah kata-kata beliau. Ia amat benar. Itu penyakit yang menimpa ramai yang memakai 
gelaran ustaz atau 'pendakwah'. Pahit yang terpaksa diakui, bukan sedikit yang fikirannya 
berlegar kepada wang dalam sampul yang akan menjadi habuan selepas kuliah atau ceramah. 
Bukan salah. Namun, apabila itu dijadikan buruan, maka ramai yang mengelak diri dari arus dan 
tribulasi perjuangan. Kata-kata Dr Lo' Lo' itu terbit dari hati nurani seorang daiyah 
(pendakwah). Bukan singkat masa beliau menelusuri pengalaman dan perjuangan. 

Ya, beliau banyak di medan politik. Sebahagian ijtihad siyasi dan pandangan politiknya mungkin 
berbeza dengan saya. Namun, saya tetap hormati jasa dan sumbangannya. Zahir pada 
kehidupan sebagai seorang muslimah dan mujahidah. Berjuang membela keyakinannya 
mengenai Islam dan keadilan. Sebagai seorang sahabat dan insan yang masih hidup atas bumi 
ini, saya hanya mampu berdoa untuknya agar dilimpahi rahmat dan keampunan, kemudian 
meneruskan perjalanan hidup ini sehingga sampai ke destinasi seperti mana beliau pun telah 
menamatkannya. 

